秋穫歌
作者：陸游
朝代：宋

paragraphs: 牆頭累累柿子黄，人家秋穫爭登場。
長碓擣珠照地光，大甑炊玉連村香。
萬人牆進輸官倉，倉吏{炙火=肉}冷不暇嘗。
訖事散去喜若狂，醉卧相枕官道傍。
數年斯民阨兇荒，轉徙溝壑殣相望。
縣吏亭長如餓狼，婦女怖死兒童僵。
豈知皇天賜豐穰，畝收一鍾富萬箱。
我願鄰曲謹蓋藏，縮衣節食勤耕桑。
追思食不饜糟糠，勿使水旱憂堯湯。